# **DĖL ROKIŠKIO RAJONO SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS 2021 METŲ SĄMATOS PATVIRTINIMO**

2021 m. balandžio 30 d. Nr. TS-

Rokiškis

Vadovaudamasis Lietuvos Respublikos vietos savivaldos įstatymo 16 straipsnio 2 dalies 17 punktu, Lietuvos Respublikos sveikatos sistemos įstatymo 63 straipsnio 5 punktu, Rokiškio rajono savivaldybės tarybos 2015 m. vasario 27 d. sprendimu Nr. TS-44 „Dėl Rokiškio rajono savivaldybės bendruomenės sveikatos tarybos sudarymo ir nuostatų patvirtinimo“ 6.4 ir 7.5 punktais, Rokiškio rajono taryba n u s p r e n d ž i a:

1. Patvirtinti Rokiškio rajono savivaldybės visuomenės sveikatos rėmimo specialiosios programos 2021 metų sąmatą (pridedama).

2. Sprendimą skelbti savivaldybės interneto svetainėje [www.rokiskis.lt](http://www.rokiskis.lt).

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Dalia Zibolienė

Rokiškio rajono savivaldybės tarybai

**ROKIŠKIO RAJONO SAVIVALDYBĖS TARYBOS SPRENDIMO PROJEKTO „DĖL ROKIŠKIO RAJONO SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS 2021 METŲ SĄMATOS PATVIRTINIMO“**

**AIŠKINAMASIS RAŠTAS**

2021-04-30

**Parengto sprendimo projekto tikslai ir uždaviniai.** Parengti Rokiškio rajono savivaldybės tarybos sprendimą dėl Rokiškio rajono savivaldybės visuomenės sveikatos rėmimo specialiosios programos 2021 m. sąmatos. Siekiama remti visuomenės sveikatos priežiūrą, mažinant gyventojų sergamumą, finansuojant savivaldybės remiamas visuomenės sveikatos priemones.

**Šiuo metu esantis teisinis reglamentavimas.** Lietuvos Respublikos vietos savivaldos įstatymo 16 straipsnio 2 dalies 17 punktu, Lietuvos Respublikos sveikatos sistemos įstatymo 63 straipsnio 5 punktu.

**Sprendimo projekto esmė. Š**iemet pirmą kartą sveikatinimo programai pateiktas paraiškas vertino Rokiškio rajono savivaldybės administracijos direktoriaus 2021 m. kovo 9 d. įsakymu Nr. AV-201 „Dėl Rokiškio rajono savivaldybės visuomenės sveikatos rėmimo specialiosios programos projektų vertinimo komisijos sudėties patvirtinimo“ sudaryta komisija. Visuomenės sveikatos rėmimo specialiosios programos2021 m. paraiškų teikimo konkursui buvo pateiktos 24 paraiškos, jose suplanuotoms veikloms įvykdyti reikėtų 51 331,00 Eur. Bendruomenės sveikatos taryba (toliau – BST), atsižvelgdama į komisijos narių vertinimo rezultatus, prioritetines projektų finansavimo kryptis, priėmė sprendimą dėl paraiškų atrankos ir programos sąmatos projekto pateikimo tvirtinti Rokiškio rajono savivaldybės tarybai.

Siūloma visiškai arba iš dalies finansuoti 19 projektų, bendra suma – 36 895,00 Eur. Šių metų projektų naujovės: įtraukiamajam ugdymui besiruošiančios Obelių ir Pandėlio gimnazijos suplanavo įrengti sensorinius poilsinio kambarius su šviesos, smėlio ir kitokia inovatyvia įranga, ja naudotis apmokyti švietimo pagalbos specialistus, pedagogus. Rokiškio pedagoginė psichologinė tarnyba parengė psichologinės pagalbos programą autizmo spektro sutrikimo vaikams, jų tėvams, mokytojams. Įtraukiančių psichologinių metodų pagalba jaunimui užsiėmimus apie santykius, susvetimėjimą, patirtą nuotolinio mokymo, metu pasiūlė Rokiškio socialinės paramos centras, Rokiškio suaugusiųjų ir jaunimo mokymo centras, Kamajų gimnazija. Rajono lopšeliai – darželiai, kaimo bendruomenės susikoncentravo į asmens higienos įgūdžių formavimą, kas ypač svarbu veiklos kontaktiniu būdu nenutraukiant pandemijos metu.

**Galimos pasekmės, priėmus siūlomą tarybos sprendimo projektą.** Neigiamų pasekmių nenumatoma. Jei pareiškėjai dėl sudėtingos situacijos nespėtų įvykdyti suplanuotų veiklų, lėšos būtų grąžintos į programos fondą.

**Kokia sprendimo nauda Rokiškio rajono gyventojams.** Projektus vykdysiančios švietimo įstaigos, kaimo bendruomenė galės įgyvendinti sveikatos stiprinimo programas, galinčias prisidėti prie visuomenės psichinės sveikatos stiprinimo, emocinės būklės pagerinimo, asmens higienos įpročių ugdymo.

**Finansavimo šaltiniai ir lėšų poreikis**. Savivaldybės aplinkos apsaugos rėmimo specialiosios programos lėšos.

**Suderinamumas su Lietuvos Respublikos galiojančiais teisės norminiais aktais.** Neprieštarauja teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Socialinės paramos ir sveikatos skyriaus vyriausioji specialistė Dalia Zibolienė